*Projekts*

LATVIJAS REPUBLIKAS MINISTRU KABINETS

2014. gada \_\_\_\_\_\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr.\_\_\_, \_\_\_\_§)

**Latvijas Būvniecības padomes izveidošanas un darbības kārtība**

Izdoti saskaņā ar

Būvniecības likuma

5. panta pirmās daļas 8. punktu

**I. Vispārīgie jautājumi**

1. Noteikumi nosaka Latvijas Būvniecības padomes (turpmāk - padome) izveidošanas un darbības kārtību, kā arī padomes sekretariāta funkcijas.

2. Padome ir konsultatīva koordinējoša institūcija, kuras darbības mērķis ir veicināt sabiedrības līdzdalību būvniecības politikas izstrādē un īstenošanā.

**II. Padomes uzdevumi un tiesības**

3. Padomei ir šādi uzdevumi:

3.1. atbilstoši sabiedrības interesēm sniegt Ekonomikas ministrijai un citām nozaru ministrijām priekšlikumus par normatīvo aktu projektiem un politikas plānošanas dokumentu projektiem, kā arī Eiropas Savienības starptautisko tiesību aktu projektiem, kas skar būvniecības nozari;

3.2. informēt sabiedrību par aktualitātēm būvniecības jomā, kā arī veicināt būvniecības jautājumu integrēšanu nozaru politikā;

3.3. reizi gadā izvērtēt un sniegt priekšlikumus par būvspeciālistu kompetences paaugstināšanas nepieciešamību.

4. Padomei ir šādas tiesības:

4.1. pieprasīt no Ekonomikas ministrijas un tās padotības iestādēm to rīcībā esošo padomes darbībai nepieciešamo informāciju;

4.2. veidot darba grupas, lai sagatavotu padomes sēdēs izskatāmos jautājumus un dokumentu projektus, un pieaicināt ekspertus - attiecīgās nozares speciālistus;

4.3. uzaicināt uz padomes sēdēm Ekonomikas ministrijas amatpersonas un nozaru ekspertus, tai skaitā, NVO pārstāvjus;

4.4. pilnvarot padomes pārstāvi paust padomes viedokli valsts un pašvaldību institūcijās;

4.5. informēt sabiedrību par aktualitātēm būvniecības jomā;

4.6. izskatīt sabiedrības pārstāvju iesniegtos priekšlikumus būvniecības procesa pilnveidei.

**III. Padomes pārstāvju deleģēšanas un padomes veidošanas kārtība**

5. Padomes sastāvā (padomes locekļi ar balsstiesībām) ir:

5.1. Ekonomikas ministrijas pārstāvis;

5.2. Vides aizsardzības un reģionālās attīstības ministrijas pārstāvis;

5.3. Satiksmes ministrijas pārstāvis;

5.4. Izglītības un zinātnes ministrijas pārstāvis;

5.5. Latvijas Pašvaldību savienības pārstāvis;

5.6. seši līdz 15 biedrības un nodibinājumu pārstāvji. Tos padomē ievēlē uz noteiktu laiku saskaņā ar šo noteikumu 6., 7., 8., 9., 10., 11., 12. un 13.punktu.

6. Lai deleģētu pārstāvjus darbam padomē, biedrības un nodibinājumi, kuru statūtos ir noteikts darbības mērķis būvniecības vai ar būvniecību saistīto profesionālo pakalpojumu attīstība vai labas pārvaldības, patērētāju tiesības un ētikas normu ievērošana, reizi gadā (līdz 1.novembrim) iesniedz Ekonomikas ministrijā:

6.1. iesniegumu par pārstāvja deleģēšanu padomē;

6.2. biedrības un nodibinājumu valdes (sapulces) lēmumu, ar kuru tiek deleģēts viens pārstāvis dalībai padomē. Lēmumā norāda pārstāvja kontaktinformāciju (adrese, tālruņa un faksa numurs, e–pasta adrese) un tā pieredzi pārstāvētajā jomā, kā arī biedrības un nodibinājuma darbības ilgumu un biedru skaitu.

7. Ja saņemts mazāk kā 15 iesniegumu par pārstāvja deleģēšanu padomē, padomes locekļu vēlēšanas nerīko, visus pārstāvjus iekļauj padomes locekļu personālsastāvā. Ja saņemti mazāk par sešiem iesniegumiem padomes locekļu personālsastāvu neveido.

8. Ja ir saņemti 15 un vairāk iesniegumi par pārstāvja deleģēšanu padomē, Ekonomikas ministrija:

8.1. izveido padomes locekļu vēlēšanu komisiju triju cilvēku sastāvā;

8.2. 15 darbdienu laikā organizē padomes locekļu vēlēšanas. Par vēlēšanām elektroniski paziņo biedrībām un nodibinājumiem, kuri deleģējuši pārstāvi.

9. Padomes locekļu vēlēšanas ir aizklātas. Vēlēšanas vada vēlēšanu komisijas pārstāvis. No katras biedrības un nodibinājuma vēlēšanās piedalās viens šo noteikumu 6.punktā noteiktajā kārtībā deleģēts pārstāvis.

10. Komisija sagatavo vēlēšanu biļetenus. Biļetenos minēti visu to biedrību un nodibinājumu nosaukumi, kuri ir deleģējuši pārstāvi.

11. Biedrību un nodibinājumu pārstāvis vēlēšanu biļetenā atzīmē ne vairāk kā 15 biedrības un nodibinājumus. Biļetenu, kurā atzīmētas vairāk nekā 15 biedrības un nodibinājumi, uzskata par nederīgu.

12. Vēlēšanu komisija saskaita balsis un pēc balsojuma rezultātiem sakārto biedrības un nodibinājumus dilstošā secībā. Ievēlētas tiek ne mazāk kā sešas un ne vairāk kā 15 biedrības un nodibinājumi, kuri saņēmuši visvairāk balsu.

13. Ja balsu skaits sadalās vienādi un pārsniedz šo noteikumu 5.6apakšpunktā noteikto padomes locekļu skaitu, padomē par ievēlētu uzskata biedrību vai nodibinājumu, kura darbības laiks ir ilgāks. Ja ir vairākas biedrības un nodibinājumi, kuru vēlēšanu rezultāti ir vienādi un darbības laiks ir vienāds, par ievēlētu uzskata biedrību vai nodibinājumu, kurā ir lielāks biedru skaits vai deleģētajam pārstāvim ir lielāka pieredze pārstāvētajā jomā.

14. Balsojuma rezultātus protokolē (nākamajā darbdienā balsojuma rezultātus ievieto Ekonomikas ministrijas mājas lapā internetā).

15. Padomes locekļu personālsastāvu apstiprina ekonomikas ministrs, pamatojoties uz biedrību un nodibinājumu vēlēšanu rezultātiem. Ekonomikas ministrija sasauc pirmo padomes sēdi.

16. Padomes locekļi pirmajā padomes sēdē no padomes locekļu vidus izvirza ne mazāk kā divus padomes priekšsēdētāja kandidātus. Padomes priekšsēdētāju ievēlē, atklāti balsojot. Ja balsu skaits sadalās vienādi, rīko atkārtotu kandidātu izvirzīšanu un balsošanu.

17. Padomes locekļi pirmajā padomes sēdē no padomes locekļu vidus izvirza ne mazāk kā divus padomes priekšsēdētāja vietnieka kandidātus. Padomes priekšsēdētāja vietnieku ievēlē, atklāti balsojot. Ja balsu skaits sadalās vienādi, izšķirošā ir padomes priekšsēdētāja balss.

**IV. Padomes darbība**

18. Padomes sekretariāta funkcijas pilda Ekonomikas ministrija. Padomes sekretariātam ir šādas funkcijas:

18.1. tehniski nodrošināt padomes darbu;

18.2. nodrošināt padomes korespondences sistematizēšanu, aktuālās informācijas un dokumentu apriti;

18.3. apkopot padomes locekļu priekšlikumus par padomes sēžu darba kārtībā iekļaujamajiem jautājumiem, kā arī sagatavot dokumentu projektus izskatīšanai padomes sēdēs;

18.4. sagatavot padomes sēdes darba kārtību un nosūtīt to visiem padomes locekļiem, kā arī ievietot Ekonomikas ministrijas mājas lapā internetā;

18.5. nodrošināt padomes sēžu norisi, reģistrēt sēdes dalībniekus;

18.6. protokolēt padomes sēdes gaitu;

18.7. sekot padomes lēmumu īstenošanai un regulāri informēt par to padomi;

18.8. piecu darbdienu laikā pēc padomes sēdes sagatavot un elektroniski nosūtīt padomes sēdes protokolu visiem padomes locekļiem;

18.9. reizi gadā sagatavot pārskatu par padomes darbu (pārskatu ievieto Ekonomikas ministrijas mājas lapā internetā).

19. Padomes sēdes vada padomes priekšsēdētājs. Padomes priekšsēdētāja prombūtnes laikā viņa pienākumus veic padomes priekšsēdētāja vietnieks.

20. Padomes sēdes ir atklātas. Tās sasauc padomes priekšsēdētājs ne retāk kā reizi divos mēnešos. Par sēdes norises vietu un laiku padomes sekretariāts paziņo visiem padomes locekļiem ne vēlāk kā piecas darbdienas pirms padomes sēdes. Informāciju par padomes sēdi un tās darba kārtību piecas darbdienas pirms sēdes ievieto Ekonomikas ministrijas mājas lapā internetā.

21. Padomē izskatāmos jautājumus var ierosināt jebkurš padomes loceklis. Priekšlikumi par padomes sēdē izskatāmiem jautājumiem iesniedzami padomes priekšsēdētājam ne vēlāk kā 10 darbdienas pirms sēdes.

22. Padome ir lemttiesīga, ja tās sēdē piedalās vairāk nekā puse no padomes locekļiem.

23. Padome lēmumus pieņem ar vienkāršu balsu vairākumu. Katram padomes loceklim ir viena balss. Balsojumā ieskaita arī balsis, kuras pirms sēdes rakstiski nodotas „par” un „pret”. Ja balsu skaits sadalās vienādi, izšķirošā ir padomes priekšsēdētāja balss. Padomes lēmumiem ir ieteikuma raksturs. Pieaicinātajiem ekspertiem ir padomdevēja tiesības.

24. Padomes sēdes protokolē. Padomes sēdes protokolā norāda darba kārtības jautājumus, diskusiju saturu un pieņemtos lēmumus, kā arī personas, kuras piedalījušās sēdē, un personas, kuras izteikušās par attiecīgo jautājumu. Protokolu paraksta sēdes vadītājs un sekretārs.

**V. Noslēguma jautājums**

25. Noteikumi stājas spēkā 2014. gada 1. oktobrī.

Ministru prezidente L. Straujuma

Ekonomikas ministrs V. Dombrovskis

Iesniedzējs:

Ekonomikas ministrs V. Dombrovskis

Vīza:

Valsts sekretārs M. Lazdovskis

20.08.2014.

1072

E.Avota

67013262, Evija.Avota@em.gov.lv